**CABINET PRIMAR**

**NR. 119800/05.12.2023**

**REFERAT DE APROBARE**

a Proiectului de hotărâre privind declararea ca bunuri de uz și interes public local

a două imobile situate în municipiul Bistrița în vederea actualizării informațiilor cadastrale în evidențele de carte funciară și înscrierii în proprietatea Municipiului Bistrița, domeniul public

Spațiile situate în imobilele din Piața Mică nr.21 și strada Dobrogeanu Gherea nr.5, proprietatea Municipiului Bistrița, sunt situate în imobile cu mai multe unități locative, imobile care necesită intervenții de urgență în vederea reabilitării și consolidării, motiv pentru care au fost demarate procedurile în vederea înscrierii acestor spații în evidențele de cadastru și carte funciară.

Acestea figurează în Inventarul bunurilor care aparțin domeniului public al municipiului Bistrița, atestat prin Hotărârea Guvernului României nr.527/2010, cu modificările ulterioare, la Cap.V ”Terenurile şi clădirile în care îşi desfăşoară activitatea Consiliul local şi Primăria precum şi institutiile publice de interes local”, Subcap.D ”Alte bunuri imobile”, poziția nr.9 și nr.39, cu denumirile de sediu asociaţie pentru spațiul din Piața Mică nr.21, respectiv locuință socială pentru cel din str. Dobrogeanu Gherea.

Pentru aceste spații nu s-a reușit înscrierea în cartea funciară a dreptului de proprietate publică a Municipiului Bistrița, ele figurând în evidențele de carte funciară în proprietatea statului, ca vechi proprietar, deoarece imobilele au fost înscrise în Inventarul bunurilor care aparțin domeniului public al municipiului Bistrița, atestat prin HGR nr.527/2010, fără a fi menționată identificarea cu date de carte funciară și cotele de teren aferente, ci doar suprafețele cu care figurau în contractele de închiriere, motiv pentru care nu s-a putut face corelarea între imobilele înscrise în inventar și cele din cartea funciară, fiind necesară atestarea noilor informații cadastrale, tehnice și juridice, prin hotărâre a consiliului local.

Spațiul situat în Piaţa Mică nr.21, parter, compus din 1 birou, a fost utilizat de-a lungul timpului ca spațiu administrativ, fiind închiriat cu destinația de sediu asociație. Imobilul provine din CF vechi nr.522 Bistrița, construcția figurează în CF nr.51251-C1-U6, nr. cadastral 51251-C1-U6, iar cota de teren în CF nr. 51251, nr. topografic 1358, ambele în proprietatea Statului Român.

Spațiul situat în strada Dobrogeanu Gherea nr.5, compus din 1 cameră, 1 încăpere, 1 baie,1 hol și cămară, în suprafaţă utilă de 36,33 mp, are destinația de locuință socială. Imobilul provine din CF vechi nr.3632, construcția figurează în CF nr. 61957-C1-U4, nr. cadastral 61957-C1-U4, iar cota de teren în CF nr.61957, nr. top. 1336, în proprietatea Statului Român.

Menționez faptul că în prezent cele două spații sunt libere, fiind necesară finalizarea înscrierii lor în evidențele de carte funciară în proprietatea municipiului, atât în vederea efectuării lucrărilor de intervenții pentru reabilitarea celor două imobile, ca întreg, cât și a spațiilor proprietatea municipiului și aducerea lor în stare de utilizare.

În conformitate cu prevederile art.286 alin.4 din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Domeniul public al comunei, al orașului sau al municipiului este alcătuit din bunurile prevăzute în Anexa nr.4,* *precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau județean”*, la pct.5 din Anexa nr.4 fiind menționate ”terenurile și clădirile în care își desfășoară activitatea consiliul local și primăria, precum și instituțiile publice de interes local și altele asemenea”, iar la pct.6 ”locuințele sociale”, ca bunuri de uz și interes public local.

Mai mult, art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrative teritoriale.

Astfel, în conformitate cu prevederile mai sus menționate, pentru imobilele a căror apartenență la domeniul public al statului sau al unităților administrativ-teritoriale este stabilită prin acte normative, înscrierea în evidențele de carte funciară se efectuează în baza hotărârilor consiliului local privind declararea bunurilor de uz și interes public local și apartenența acestora la domeniul public, care să conțină elementele de identificare reieșite din măsurători, forma, dimensiunile și vecinătățile și să stabilească regimul juridic, conform prevederilor legale.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, propun adoptarea Proiectului de hotărâre privind declararea ca bunuri de uz și interes public local a două imobile situate în municipiul Bistrița în vederea actualizării informațiilor cadastrale în evidențele de cadastru și carte funciară și înscrierii în proprietatea Municipiului Bistrița, domeniul public, în forma prezentată.

**Primarul municipiului Bistrița,**

**Ioan TURC**

V.M./A.I./2ex.